text: Пуй игра най-силния си тенис и ще дебютира на 1/2-финал от Шлема : TennisKafe
  ATP | Голям шлем януари 23, 2019 10:06 от Димитър Радев
  Лука Пуй – Милош Раонич 7-6(4) 6-3 6-7(2) 6-4
  Лука Пуй показа най-добрия си тенис и си гарантира мястно на първия си 1/2-финал от Големия шлем. Френският тенисист победи Милош Раонич със 7-6(4) 6-3 6-7(2) 6-4. Така победителят постига и най-силния си резултат, откакто назначи в треньорския си щаб Амели Моресмо.
  В следващия си мач Пуй ще играе или с Новак Джокович, или с Кей Нишикори.
  Раонич бе абсолютен господар в първия сет. Загатна на опонента как ще протичат сервис геймовете му още с откриващото подаване, което спечели на нула. Още преди да е влязъл в ритъм, Пуй бе пробит, а канадецът затвърди брейка с втори пореден сервис гейм на нула – 3-0.
  Французинът стигна до точка за връщане на пробива при 1-3, след като реализира красив уинър. Това не бе достатъчно – Раонич вкара мощния сервис в действие и се измъкна.
  16-ият в схемата сервира за сета при 5-3, но Пуй бе запазил най-доброто за този момент. Размина опонента на мрежата, а после пласира топка на линията, за да се добере до два поредни брейкбола. Раонич допусна нова грешка и сдаде подаването си в най-неподходящия момент. Пуй използва игровото предимство и бързо изравни за 5-5.
  Раонич имаше голям спад в играта и допусна непредизвикани грешки номер 10 и 11, за да даде три поредни скрити сетбола на съперника. Отново обаче разчиташе на сервиса в напрегнатите ситуации и ги отрази, а после поведе с 6-5. Пуй пък не се поддаде на напрежението и вкара сета в тайбрек.
  Там двамата вървяха точка за точка, а 28-ият в схемата се откъсна напред при 5-3 и получи два сетбола при 6-4 след форхенд уинър по късия диагонал. Реализира още първата си възможност с прекрасен минаващ удар и поведе в сетовете – 7-6(4).
  През втория сет падна процентът на вкаран първи сервис на Раонич и въпреки че канадецът играеше ефективно и на втори, увереността му видимо намаля. Обратна тенденция се наблюдаваше при Пуй, който на първи начален удар рядко оставяше шанс на съперника си.
  В четвъртия гейм френският тенисист поведе 30-40, осигурявайки си първия брейкбол в частта. От втора покана не се и нуждаеше и проби за 3-1. До края Лука издържа и завърши сета с 95% спечелени точки на първи начален удар (20/21), като само в три случая му се наложи да играе на втори сервис.
  В критичен момент от третия сет Раонич извади подаването си от 15-40 в седмия гейм, а после в деветия отрази още два брейкбола – 5-4. Пропуснатите възможности афектираха представянето на опонента му, който в последвалия тайбрек изостана 0-6 точки и логично загуби – 6-7(2).
  Пуй обаче се върна към обичайното си ниво, притисна Раонич в края на четвъртия сет и проби за 6-4 и победата в двубоя.